Source: http://sporttim.ro/volei/csm-lugoj-ajunge-in-setul-i-la-2320-cu-campioana-dar-cs-volei-alba-blaj-se-impune-a-12-a-oara-la-zero-in-putin-peste-o-ora
Timestamp: 2020-05-25 16:51:23+00:00

Document:
CSM Lugoj ajunge în setul I la 23:20 cu campioana dar CS Volei Alba Blaj se impune a 12-a oară la zero, în puțin peste o oră - sporttim.ro
CSM Lugoj ajunge în setul I la 23:20 cu campioana dar CS Volei Alba Blaj se impune a 12-a oară la zero, în puțin peste o oră
Publicat in ianuarie 28, 2017
Doar o singură dată în precedentele 14 etape a pierdut campioana la zi CS Volei Alba Blaj primul set al unui meci de campionat din actualul sezon, în unicul ei eșec al stagiunii, 3:2 luna trecută la CSM București, de la 2:0 la 2:2, dar liderul din Ardeal al Diviziei A1 de volei feminin a fost destul de aproape de a ceda și setul inaugural al jocului din această seară din Sala ”Ion Kunst Ghermănescu” din Lugoj, unde gazdele au condus mai mereu, până la 23:20. După care au pierdut 5 puncte la rând dar și următoarele seturi: 0:3.
CSM Lugoj a avut parte astăzi de la ora 18,30 de cel mai greu meci acasă din actualul campionat al elitei voleiului feminin, cu garnitura înțesată cu străine a celor din Blaj, misiunea timișencelor fiind cu atât mai dificilă cu cât vizitatoarele din Alba se aliniau în Banat după cel mai drastic eșec în faza grupelor noii ediții din CEV Champions League, 0:3 miercuri seară la Sibiu cu Volero Zurich, pe seturi la 21, 15 și 16.
CS Volei Alba căuta așadar revanșa pe plan intern dar și menținerea unui avans confortabil în fruntea ierarhiei, de 5 puncte înaintea acestei runde a XV-a față de CS Știința Bacău, 6 față de vicecampioana din Târgoviște respectiv 7 față de CSM București, iar alb-roșiile din Blaj și-au atins obiectivul, învingând și pentru a 12-a oară cu 3:0.
Campioanele pierdeau în actualul campionat doar o singură dată, cu 3:2 la CSM București în 11 decembrie, în prima rundă din retur, ca revanșă a celor din capitală după un 3:2 pentru ardelence în 17 octombrie 2016, în turul sezonului regular, însă prima clasată a mai cedat în rest seturi o singură dată, unul, celor din Târgu Mureș. În rest, triumfuri cu 3:0, inclusiv în fieful vicecampioanelor din Târgoviște.
Cu alte cuvinte, o misiune ca și imposibilă pentru CSM Lugoj, care a încercat să rupă tiparele în primul set, fiind și cât se poate de aproape de a deveni a treia prim-divizionară ce ajunge prima la 25 într-un duel cu CS Volei Alba din actuala ediție a Diviziei A1, dar odată ce vizitatoarele au răsturnat scorul la finalul celui inaugural, le-au câștigat tot mai clar și pe următoarele.
Mult mai greu este pentru campioanele României în Grupa B din Champions League, în care vor completa cu ultima șansă a doua jumătate a parcursului seriei patrulater prin a ieși mai întâi la Zurich în 9 februarie, după ce până acum au smuls numai două seturi, într-un 3:1 la Moscova pentru Dinamo și 1:3 la Sibiu cu Dinamo Krasnodar.
Deplasări în februarie și pentru CSM Lugoj, două la rând, la Dinamo, depășită azi cu 3:0 la Târgu Mureș, și la codașa SCM U Craiova, abia după care va avea parte de un nou meci acasă, cu nou-promovatele din Pitești, în jur de 18 februarie. Mult mai mari șanse de câștig vor avea atunci bănățencele, care s-au descurcat însă grozav în primul set al acestui întâi meci oficial acasă pe 2017 din această seară, având de mai multe ori 5 puncte avans în fața campioanelor pe care le-au luat prin surprindere.
După ce s-au văzut inițial conduse cu 0:2, lugojencele au preluat imediat inițiativa și conducerea, fiind egalate abia la 16 dar revenind în frunte și părând a se desprinde spre 1:0 la seturi. N-au ținut ritmul până la capăt, CS Volei Alba Blaj salvând situația, de la 23:20 la 23:25.
Dacă primul set a durat 24 de minute, următoarele două au fost însă controlate tot mai clar de vizitatoare, în 20 respectiv 18 minute, în care CSM a mai adunat un total de numai 18 puncte, abia trei sferturi din cele acumulate în primul. Implicit, după 62 de minute de joc efectiv respectiv după circa o oră și zece minute totul era gata…
Deși și-au alimentat mari speranțe, amfitrioanele au smuls în cele din urmă mai puține puncte decât în deplasarea pierdută tot la zero în tur la Blaj, pe 29 octombrie 2016, în urmă cu 3 luni, când cedau la 16 în fiecare caz, reeditându-se acel 0:3 din precedenta dispută directă de campionat din Banat, din octombrie 2015.
Setul I… 0:2, 5:2, 5:4, 6:4, 6:5, 8:5, 8:6, 11:6, 11:7, 12:7, 12:9, 14:9, 14:12, 15:12, 15:14, 16:14, 16:16, 19:16, 19:17, 21:17, 21:18, 23:20, 23:25.
Setul II… 0:2, 2:2, 2:9, 3:9, 3:10, 4:12, 5:12, 5:15, 6:15, 6:17, 8:18, 8:21, 10:21, 10:22, 11:22, 11:25.
Setul III… 0:2, 2:2, 2:3, 3:3, 3:16, 4:16, 4:20, 7:25.
Valerijan Luka și Uglesa Segrt s-au axat mai ales pe Rus, Ciocian, Canea, Warren, Bălae și Rotaru libero, convocate fiind și Csillag, Panțiru, Preda, Roman, Ivașcu, Krasteva și Popa.
Cuplul tehnic Zakoc – Ljubicic a avut la dispoziție pleiada campioanelor în mare majoritate de peste hotare, cu Ninkovic (Onyejekwe), Markhevich, Salaoru, Grbac (Antonijevic), Rodrigues de Almeida (Lazic), Vujovic – libero, mai intrând și Kramer respectiv Berdilă.
Rezultatele zilei, fără jocul de la Iași – amânat, plus clasamentul la zi și programul etapei a XVI-a, pe coloana dreaptă.
Acest articol a fost publicat în Volei și etichetat cu CSM Lugoj - Blaj 0-3, Divizia A1, Luka, sport, volei feminin, Zakoc. Salvează legătura permanentă.

References: CSM 
 CSM 

CSM 
 CSM 
 CSM 
 CSM 
 CSM 
 CSM 
 CSM